[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 5.3.2009

KOM(2009) 107 endelig

Forslag til

RÅDETS AFGØRELSE

om fastlæggelse af Fællesskabets holdning i Den Almindelige Kommission for Fiskeri i Middelhavet (GFCM)

(forelagt af Kommissionen)

BEGRUNDELSE

I henhold til EF-traktatens artikel 300, stk. 2, andet afsnit, skal Fællesskabets holdning i organer, der er oprettet ved internationale aftaler, og som vedtager beslutninger, der har retsvirkning, bortset fra beslutninger, der supplerer eller ændrer den institutionelle ramme for den pågældende aftale, fastlægges af Rådet på forslag fra Kommissionen.

I lyset af ovennævnte forpligtelse og i tråd med et lignende forslag af 11. november 2008 om fastlæggelse af Fællesskabets holdning i Den Internationale Kommission for Bevarelse af Tunfiskebestanden i Atlanterhavet (ICCAT) (dokument 14863/08, PECH 278 RESTREINT) forelægger Kommissionen nærværende forslag, som vedrører Den Almindelige Kommission for Fiskeri i Middelhavet (GFCM).

Formålet med vedlagte forslag er at få fastlagt Fællesskabets holdning i GFCM med henblik på de tilfælde, hvor GFCM anmodes om at vedtage henstillinger, som har retsvirkning for Fællesskabet, jf. vedlagte udkast til Rådets afgørelse.

Kommissionen varetager i overensstemmelse med de beføjelser, den har fået tillagt i medfør af EF-traktaten, Fællesskabets interesser i de regionale fiskeriforvaltningsorganisationer. Kommissionen forhandler, taler og stemmer derfor på Fællesskabets vegne. Inden for rammerne af GFCM omfatter disse beføjelser navnlig spørgsmål, der vedrører fiskeriforvaltning, regeloverholdelse og budgetspørgsmål. Kommissionen sikrer desuden, at Fællesskabet deltager aktivt i de kontraherende parters møder.

Medlemsstaterne er også kontraherende parter i GFCM. Der kan være spørgsmål, der er omfattet af delt kompetence, og spørgsmål, der hører under medlemsstaternes kompetence. Erfaringen viser dog, at det i høj grad er ønskeligt og i Fællesskabets interesse så vidt muligt at nå frem til en fælles holdning.

Kommissionen og medlemsstaterne forelægger på GFCM’s anmodning alle de statistiske, videnskabelige og andre oplysninger, som GFCM måtte have brug for, og sikrer, at der deltager videnskabsfolk i de videnskabelige møder.

Rådet fastlægger Fællesskabets holdning med henblik på de årlige møder i GFCM, hvor GFCM anmodes om at træffe beslutninger, som har retsvirkning, jf. artikel 300, stk. 2, andet afsnit.

Fællesskabets holdninger er baseret på de gældende bevarelses- og forvaltningsforanstaltninger og de seneste statistiske, biologiske og videnskabelige oplysninger fra den regionale fiskeriforvaltningsorganisations videnskabelige komité, inklusive oplysninger og rådgivning om den biologiske situation og de pågældende fiskearters populationsdynamik samt om fiskebestandenes tilstand og fiskeriets indvirkning på disse bestande.

Af disse årsager foreslår Kommissionen derfor, at Rådet på Det Europæiske Fællesskabs vegne vedtager nærværende mandat med henblik på beslutninger, der har retsvirkning, og som vedtages på de årlige møder i GFCM, bortset fra beslutninger, der supplerer eller ændrer den institutionelle ramme for aftalen om oprettelsen af GFCM.

Forslag til

RÅDETS AFGØRELSE

om fastlæggelse af Fællesskabets holdning i Den Almindelige Kommission for Fiskeri i Middelhavet (GFCM)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 37 sammenholdt med artikel 300, stk. 2, andet afsnit,

under henvisning til forslag fra Kommissionen, og

ud fra følgende betragtninger:

1) I henhold til EF-traktatens artikel 32 og 33 er et af målene for den fælles fiskeripolitik at sikre forsyningerne. I Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik kræves det bl.a., at Fællesskabet anvender en forsigtighedstilgang, når den træffer foranstaltninger til at beskytte og bevare bestandene, sikre en bæredygtig udnyttelse af disse bestande og begrænse fiskeriets indvirkning på de marine økosystemer mest muligt. Forordningen kræver ligeledes, at Fællesskabet tilstræber gradvis indførelse af økosystembaseret fiskeriforvaltning og bidrager til at skabe et effektivt fiskeri i en økonomisk levedygtig og konkurrencedygtig fiske- og akvakulturindustri, der sikrer dem, der er afhængige af fiskeriet, en rimelig levestandard, samtidig med at der tages hensyn til forbrugernes interesser.

2) Det Europæiske Fællesskab er sammen med Bulgarien, Cypern, Frankrig, Grækenland, Italien, Malta, Rumænien, Slovenien og Spanien kontraherende parter i Den Almindelige Kommission for Fiskeri i Middelhavet (”GFCM”). GFCM kan på grundlag af videnskabelige oplysninger udarbejde bindende henstillinger, der har til formål at opretholde bestandene af levende akvatiske ressourcer i Middelhavet og Sortehavet på et niveau, som muliggør bæredygtig fangst af størst mulige mængder med henblik på konsum og andre formål.

3) I henhold til EF-traktatens artikel 300, stk. 2, andet afsnit, skal Fællesskabets holdning i organer, der er oprettet ved internationale aftaler, og som vedtager beslutninger, der har retsvirkning, bortset fra beslutninger, der supplerer eller ændrer den institutionelle ramme for den pågældende aftale, fastlægges af Rådet på forslag fra Kommissionen —

TRUFFET FØLGENDE AFGØRELSE:

Artikel 1

Den holdning, som Fællesskabet skal indtage i Den Almindelige Kommission for Fiskeri i Middelhavet (GFCM), når denne anmodes om at vedtage beslutninger med retsvirkning, er fastlagt i bilaget til denne afgørelse.

Artikel 2

Denne afgørelse vurderes og ændres i givet fald af Rådet på forslag fra Kommissionen, senest i forbindelse med GFCM’s årsmøde i 2014.

Udfærdiget i Bruxelles, den [xx.].

På Rådets vegne

Formand

BILAG

Fællesskabets holdning i GFCM

1. PRINCIPPER

Det Europæiske Fællesskab skal inden for rammerne af GFCM:

a) handle i overensstemmelse med de mål, som Fællesskabet har opstillet i den fælles fiskeripolitik, herunder navnlig målet om at anvende en forsigtighedstilgang, når det gælder bæredygtig udnyttelse af de levende akvatiske ressourcer i GFCM-konventionsområdet, tilstræbe gradvis indførelse af en økosystembaseret tilgang til fiskeriforvaltning og begrænse fiskeriets indvirkning på de marine økosystemer mest muligt og desuden fremme et økonomisk levedygtigt og konkurrencedygtigt fiskeri i Fællesskabet, der sikrer dem, der er afhængige af fiskeriet, en rimelig levestandard, samtidig med at der tages hensyn til forbrugernes interesser

b) sikre, at GFCM's henstillinger er i overensstemmelse med GFCM-konventionens mål

c) sikre, at GFCM’s henstillinger er i overensstemmelse med international ret, især med hensyn til bestemmelserne i FN's havretskonvention, FN-aftalen om bevarelse og forvaltning af fælles fiskebestande og stærkt vandrende fiskebestande og aftalen om fremme af fiskerfartøjers overholdelse af internationale bevarelses- og forvaltningsforanstaltninger på åbent hav

d) tilstræbe overensstemmelse med de foranstaltninger, der er vedtaget af andre regionale fiskeriforvaltningsorganisationer

e) tilstræbe synergi med den politik, som Fællesskabet fører som led i de bilaterale fiskeriforbindelser med tredjelande, og sammenhæng med politikken for eksterne forbindelser

f) sikre, at Fællesskabets internationale forpligtelser overholdes.

2. Retningslinjer

Kommissionen støtter GFCM med henblik på vedtagelse af følgende:

a) foranstaltninger til bevarelse og forvaltning af fiskeressourcerne baseret på videnskabelig rådgivning af bedste kvalitet, og det overvejes om nødvendigt at indføre særlige foranstaltninger for bestande, der lider under overfiskning, for at undgå en eventuel yderligere udvidelse af fiskeriet

b) langsigtede forvaltningsplaner for genopretning eller bæredygtig udnyttelse af fiskeressourcerne for at sikre en gradvis stabilisering af fiskeriet inden for bæredygtige grænser uden dog at foregribe eventuelle nødforanstaltninger, der kan være nødvendige for at håndtere uventede situationer

c) foranstaltninger, der sikrer, at fiskeriindsatsen står i rimeligt forhold til fiskerimulighederne, og når det gælder overfiskede bestande, foranstaltninger, der begrænser flådeoverkapaciteten, idet tredjelande anmodes om at gøre en indsats, der svarer til Fællesskabets indsats

d) tekniske foranstaltninger, som på grundlag af den bedste tilgængelige videnskabelige rådgivning fastsætter mindstemål for netmasker og kroge, regler for fiskeredskabers dimensioner og tilrigning, lukning af fiskerier i visse perioder og områder, herunder beskyttede havområder

e) kontrol- og overvågningsforanstaltninger, der skal sikre ordentlig kontrol med fiskeriet, flådekapaciteten og gennemførelsen af havnestatsforanstaltninger og styrke efterlevelsen af GFCM’s regler og sikre overensstemmelse med Fællesskabets lovgivning om IUU-fiskeri

f) effektive handelsforanstaltninger, der har til formål at sikre bevarelsen af fiskebestandene i GFCM-området

g) institutionel modernisering af GFCM.